
Text rozhodnutia
Súd: Krajský súd Bratislava Spisová značka: 4Cob/169/2015 Identifikačné číslo súdneho spisu: 1108217748 Dátum vydania rozhodnutia: 16. 07. 2015 Meno a priezvisko sudcu, VSÚ: JUDr. Blažena Hirnerová ECLI: ECLI:SK:KSBA:2015:1108217748.1 Uznesenie Krajský súd v Bratislave v právnej veci navrhovateľa: EOS KSI Slovensko, s.r.o., Pajštúnska 5, 851 02 Bratislava, IČO: 35 724 803, práv. zast.: TOMÁŠ KUŠNÍR, s.r.o., Pajštúnska 5, 851 02 Bratislava, IČO: 36 613 843, proti odporcovi: H.. U. S., K.. XX.XX.XXXX, B. XXXXX/XXH, XXX XX O., o zaplatenie príslušenstva, o odvolaní navrhovateľa proti rozsudku Okresného súdu Bratislava I č.k. 25Cb/60/2009-175 zo dňa 23.01.2015, takto r o z h o d o l : Krajský súd v Bratislave odvolanie navrhovateľa proti rozsudku Okresného súdu Bratislava I č.k. 25Cb/60/2009-175 zo dňa 23.01.2015 o d m i e t a . o d ô v o d n e n i e : Napadnutým rozsudkom súd prvého stupňa zamietol návrh navrhovateľa a priznal mu náhradu trov konania vo výške 580,86 eur. V odôvodnení uviedol, že odporca po podaní návrhu zaplatil navrhovateľovi uplatnenú istinu, avšak s plnením záväzku sa nedostal do omeškania, preto nárok na zaplatenie úrokov z omeškania nepovažoval za dôvodný. Proti tomuto rozsudku podal odvolanie navrhovateľ, v ktorom namietal nesprávne právne posúdenie veci a nesprávne skutkové zistenia z vykonaného dokazovania, pričom bližšie špecifikoval konkrétne dôvody odvolania. Krajský súd v Bratislave ako súd odvolací prejednal vec bez nariadenia pojednávania podľa § 214 ods. 2 O.s.p. a dospel k záveru, že odvolanie navrhovateľa je potrebné odmietnuť. Podľa § 218 ods. 1 písm. a) O.s.p. odvolací súd odmietne odvolanie, ktoré bolo podané oneskorene. Podľa § 204 ods. 1 O.s.p. odvolanie sa podáva do 15 dní od doručenia rozhodnutia na súde, proti ktorému smeruje. Podľa § 218 ods. 2 O.s.p. ako oneskorené nemožno odmietnuť odvolanie, ktoré bolo v lehote podané na odvolacom súde alebo do zápisnice na nepríslušnom okresnom súde. Podľa § 57 ods. 1 O.s.p. do plynutia lehoty sa nezapočítava deň, keď došlo ku skutočnosti určujúcej začiatok lehoty. Podľa § 57 ods. 2 druhá veta O.s.p., ak koniec lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň. Podľa § 57 ods. 3 O.s.p. lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť. Odvolací súd z obsahu spisu zistil, že napadnutý rozsudok bol navrhovateľovi doručený dňa 19.03.2015. Posledným dňom lehoty na podanie odvolania v zákonom stanovenej pätnásťdňovej lehote bol deň 07.04.2015 (posledný deň lehoty pripadol na sviatok 03.04.2015, pričom aj dni 4.,5. a 6. apríl boli dňami pracovného pokoja). Odvolanie podal navrhovateľ na pošte dňa 08.04.2015, t. j. až po uplynutí zákonnej lehoty. Preto odvolací súd podľa § 218 ods. 1 písm. a) O.s.p. odvolanie navrhovateľa odmietol. Podľa ustálenej judikatúry súdov SR vrátane Ústavného súdu SR odvolací súd v uvedených prípadoch rozhoduje bez toho, aby skúmal vecnú stránku napadnutého rozhodnutia súdu prvého stupňa a jemu predchádzajúce konanie. Toto uznesenie bolo členmi senátu prijaté pomerom hlasov 3:0 (§ 3 ods. 9 tretia veta zák. č. 757/2004 Z.z. v znení neskorších predpisov). Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1108217748.1 (dáta aktuálne k 14. 11. 2026). Záväzné je znenie zverejnené súdom.




